b'\n_START_ARTICLE_\nEscombrar l\'escala\n_START_PARAGRAPH_\nEscombrar l\'escala (en alemany, Treppe fegen) \xc3\xa9s un costum del nord-oest d\'Alemanya, que consisteix a fer escombrar una escala p\xc3\xbablica el dia del 30\xc3\xa8 aniversari d\'un home fadr\xc3\xad. Aquesta escala sol ser la de l\'ajuntament del poble, que ha de netejar amb l\'ajuda m\xc3\xa9s o menys solid\xc3\xa0ria dels seus amics._NEWLINE_Els amics i familiars escampen sorra o serradures a les escales o a la pla\xc3\xa7a de l\'ajuntament i ofereixen al celebrant una "escombra" poc pr\xc3\xa0ctica, com ara un raspall de dents o una escombreta, amb qu\xc3\xa8 ha de netejar l\'escala. Segons la tradici\xc3\xb3, ha de netejar-la fins que trobi una dona verge que l\'alliberi de la tasca mitjan\xc3\xa7ant un pet\xc3\xb3.  Durant les darreres d\xc3\xa8cades, aquest costum s\'ha anat relaxant, i n\'hi ha prou que la dona sigui fadrina i casadora (en edat de casar-se). A la Baixa Sax\xc3\xb2nia encara es demana que la dona sigui verge, per\xc3\xb2 no cal que estigui en edat de casar-se._NEWLINE_En cas que el celebrant no estigui disponible el dia de l\'aniversari (a causa d\'un viatge, etc.), se cerca una altra data, per\xc3\xb2 l\'home, com a penalitzaci\xc3\xb3, ha de portar rodolant un barril de cervesa de l\'ajuntament fins a casa seva, on despr\xc3\xa9s ser\xc3\xa0 buidat entre tots._NEWLINE_A Alemanya hi ha d\'altres costums relacionats amb els aniversaris, com ara penjar una corona de capsetes de cart\xc3\xb3 a la porta d\'una dona soltera pel seu 25\xc3\xa8 aniversari, la qual, aleshores, \xc3\xa9s una alte Schachtel (literalment "capsa vella", en alemany \xc3\xa9s una manera despectiva de dir a alg\xc3\xba "vell"); o penjar una corona de mitjons a la porta d\'un home solter tamb\xc3\xa9 pel seu 25\xc3\xa8 aniversari. En algunes regions, el dia que una dona soltera fa 30 anys ha de netejar poms de porta, que han estat pr\xc3\xa8viament untats amb subst\xc3\xa0ncies diverses pels seus amics.'